**A teátristák kora, avagy a magyar színjátszás kezdete**

Ki ismeri Balog István, Udvarhelyi Miklós, Kántorné Engelhardt Anna nevét? Valószínűleg azok, akik a színháztörténetben nagyon járatosak. De Déryné Széppataki Róza dallamos nevét sokan megjegyzik, mikor a középiskolában a magyar színjátszás kezdeteiről és Katona Józsefről tanulnak. A második magyar színtársulat színészei hősiesen harcoltak a magyar nyelvű színjátszás megmaradásáért és egy állandó magyar színház felépítéséért.

Erről az időszakról, vagyis az 1810-es évekről szól Déryné című film, amelyet 1951-ben rendezte Kalmár László, a forgatókönyv pedig Békeffy István érdeme. A főszerepet a kor egyik nagyszerű színésznője, Tolnay Klári kapta meg, akinek énekhangját Gyurkovics Mária operaénekesnő kölcsönözte. A filmben olyan nagy nevek kaptak még szerepet, mint Rajnay Gábor, Bilicsi Tivadar, Sárdy János, Gózon Gyula és Turay Ida. A fekete-fehér magyar játékfilm egyben életrajzi film is.

A történet középpontjában a címszereplő, Déryné Széppataki Róza áll, aki mindent megtesz azért, hogy színésznő maradhasson, és megmentse a magyar kultúrát. Azért, hogy folytathassa pályáját, képes érdekházasságot kötni Déry Istvánnal. Amikor pedig színházi épület nélkül marad a társulat, vándorszínésznek állnak, és az országot járják. A történetben szerelmi szálak is szövődnek. Megtudhatjuk azt is, hogy Katona József is gyengéd érzelmeket táplált a színésznő iránt, és szerepet szánt neki a Bánk bán című színdarabjában is.

Új ismeret lehet, hogy az osztrákok mennyire nagy hangsúlyt fektettek arra, hogy a magyar színjátszás fejlődését megakadályozzák. Déryné életén keresztül bepillantást nyerünk a magyar színészek sanyarú sorsába. Ebben az időben ugyanis az osztrákok célkeresztbe vették a magyar színészetet. Lenézték és el akarták lehetetleníteni plusz adókkal és az előadói épületek lebontásával.

Csapatunknak a film nagyon tetszett annak ellenére, hogy a megtekintése előtt az első gondolatunk az volt: „Ilyen régi és fekete-fehér?” Szerintünk sok fiatalnak szintén ez lenne az első reakciója, és talán meg sem néznék ezt az alkotást. De nekik az a tanácsunk: Ne legyenek előítéletesek, legyenek nyitottak a magyar filmművészet iránt! Főleg ha fülbemászó dalokkal teszik még élvezetesebbé egy jelentős történelmi és színháztörténeti korszak bemutatását.

Minden korosztálynak ajánljuk a filmet, de főként középiskolás társainknak, akik egy színes történeten keresztül ismerhetik meg a magyar színjátszás hőskorát.